ร้องขอยืดพักหนี้
กรุงศรีฯส่งหนังสือวอนธปท.3เดือนไม่พอยอดหนี้เสียพุ่ง
21 ธ.ค. 2554

กรุงศรีฯส่งหนังสือวอนธปท.3เดือนไม่พอยอดหนี้เสียพุ่ง
แบงก์กรุงศรีฯ ส่งหนังสือถึงแบงก์ชาติ ผ่อนเกณฑ์จัดชั้นหนี้เพิ่มเติมให้ลูกค้าสินเชื่อบ้าน หลังพบสัญญาณขาดส่งค่างวดเพิ่มขึ้น 
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารได้ทำหนังสือถึงธนาคารแห่งประเทศไทย (ธปท.) เพื่อสอบถามถึงความเป็นไปได้ในการต่ออายุมาตรการช่วยเหลือลูกค้าสินเชื่อที่อยู่อาศัยของธนาคาร ในรายที่ได้รับความเสียหายจากอุทกภัยรุนแรงหลังจากครบกำหนด 3 เดือนที่ ธปท.ผ่อนผันเกณฑ์การจัดชั้นหนี้ให้
ผู้บริหารธนาคารกรุงศรีฯ ชี้แจงว่า สาเหตุที่ต้องทำหนังสือขอให้ ธปท.พิจารณา เนื่องจากธนาคารเริ่มเห็นสัญญาณการขาดส่งค่างวดของลูกค้าในกลุ่มนี้มีจำนวนเพิ่มขึ้นตั้งแต่เดือน พ.ย.ที่ผ่านมา
“ในเดือน ต.ค. ซึ่งเป็นช่วงที่น้ำท่วมหนักสุด การชำระค่างวดยังปกติ แต่ในเดือน พ.ย. กลับมีลูกค้าบางส่วนที่หายไปเลยติดต่อไม่ได้ทำให้สัดส่วนของชั้นหนี้ที่ขาดส่งค่าผ่อนบ้านตั้งแต่ 30-60 วันในฐานสินเชื่อของธนาคารเพิ่มขึ้น จึงต้องติดตามดูว่าจะต้องให้ความช่วยเหลือเพิ่มเติมอีกหรือไม่ เพราะบางรายบ้านขึ้นราทั้งหลัง จะต้องใช้เงินซ่อมแซมเยอะ มาตรการของรัฐบาลที่ออกมาอาจไม่เพียงพอ แต่ต้องถาม ธปท.ก่อนว่า หากธนาคารจะต้องต่อมาตรการพักการผ่อนชำระหนี้ออกไปแล้วจะนับเป็นหนี้เสียหรือไม่ จะได้ไม่เป็นภาระกับธนาคาร” นายฐากร กล่าว
ผู้ช่วยกรรมการผู้จัดการใหญ่ ธนาคารกรุงศรีฯ กล่าวอีกว่า ล่าสุดธนาคารได้สั่งให้เจ้าหน้าที่ลงพื้นที่ไปสำรวจบ้านเรือนที่อยู่อาศัยของลูกค้าหลังจากน้ำลดอีกครั้ง เพื่อประเมินความเสียหายจริงที่เกิดขึ้นจริง เนื่องจากขณะนี้มีลูกค้าที่โทรศัพท์เข้ามาลงทะเบียนขอรับความช่วยเหลือประมาณ 1.2 หมื่นราย ซึ่งธนาคารได้ช่วยเหลือไปแล้วประมาณ 4,000 ราย และพบว่ามีลูกค้าที่โทรศัพท์เข้ามาขอรับความช่วยเหลือบางส่วนที่ไม่ได้รับความเสียหาย หรืออยู่ในพื้นที่ประสบภัยจริง
อย่างไรก็ตามในรายที่พบว่าลูกค้าได้รับความเสียหายจริงจากเหตุการณ์น้ำท่วมจริง แต่ยังติดต่อลูกค้าไม่ได้ ธนาคารจะทำการพักชำระหนี้ให้โดยอัตโนมัติเพื่อช่วยเหลือลูกหนี้
สำหรับสินเชื่อในปีนี้ นายฐากรคาดว่าจะเติบโตขึ้นประมาณ 2.6-2.7 หมื่นล้านบาท ต่ำกว่าเป้าหมายที่วางไว้ 3 หมื่นล้านบาท หรือประมาณ 10% มียอดสินเชื่อคงค้างสิ้นปีอยู่ที่ 9 หมื่นล้านบาท
อย่างไรก็ตาม ในปีหน้าคาดว่าสินเชื่อที่อยู่อาศัยจะทรงตัว และไม่มีการเติบโตขึ้นแน่ โดยธนาคารจะเน้นรุกตลาดคอนโดมิเนียมเป็นหลัก สำหรับกลุ่มบ้านเดี่ยวธนาคารจะมีการแบ่งโซนโครงการที่ต้องจับตา มองเอาไว้ เช่น ย่านพื้นที่รังสิตและพื้นที่บางบัวทอง ซึ่งหากโครงการอสังหาริมทรัพย์ไม่มีแนวทางป้องกันปัญหาน้ำท่วมในอนาคตก็อาจพิจารณาไม่ปล่อยสินเชื่อให้ เพราะมีความเสี่ยงที่หลักประกันที่อยู่อาศัยจะได้รับความเสียหาย
นายสมบูรณ์จิตเป็นธม ผู้อำนวยการอาวุโส ฝ่ายนโยบายความเสี่ยง ธปท. กล่าวว่า ธปท.จะเปิดโอกาสให้ธนาคารพาณิชย์สามารถยื่นเรื่องเพื่อขอต่ออายุการพักชำระหนี้ให้กับลูกค้าที่ประสบอุทกภัยได้หลังจากครบกำหนดผ่อนผัน 3 เดือนแล้ว โดยจะพิจารณาด้านระยะเวลาตามความเหมาะสมของลูกค้าเป็นรายกรณีไป ลูกค้าที่ได้รับผลกระทบรุนแรงอาจได้รับการผ่อนผันจากธนาคารพาณิชย์ที่ปล่อยกู้ได้นานกว่าลูกค้ารายที่ได้รับผลกระทบจากน้ำท่วมน้อย